תושב איזור נתניה זכה ב-10 מיליון שקלים בלוטו: "אני בוחר להגשים את חלומי" - מיינט נתניה - חדשות נתניה
23 ינואר 2019 / 07:54
תושב איזור נתניה זכה ב-10 מיליון שקלים בלוטו: "אני בוחר להגשים את חלומי"
01.11.18 / 08:43
כמה עשרות שקלים הביאו לתושב האיזור זכיה בלא פחות מ-10 מיליון שקלים, שגם אחרי ניכוי מס, יתפח חשבון הבנק שלו בכמה מיליונים. ומה הוא מתכוון לעשות עכשיו?
ביממה האחרונה הגיע לבית מפעל הפיס, זוכה בהגרלת הלוטו שהתקיימה במוצאי שבת האחרון, בה סכום הזכייה עמד על 10 מיליון שקלים.
הזוכה, בן 60 מאזור נתניה, נשוי פלוס שלושה ילדים ונכדים, שכיר בענף האלקטרוניקה, שלח טופס שיטתי חזק בסכום 81.20 שקלים וסיפר כי הטופס שכב במגירה יחד עם מסמכים נוספים. "רק הבוקר בדקתי באתר מפעל הפיס את תוצאות ההגרלה. אתמול ביליתי עם משפחתי ביום הבחירות וכמובן מילאתי את חובתי האזרחית, יצאתי להצביע ועקבתי אחר תוצאות הבחירות המותחות", סיפר הזוכה.
לשאלה מה יעשה עם הכסף ענה הזוכה ברוח הבחירות: "אני בוחר להגשים את חלומי כעצמאי! זה חלום ישן שיש לי, להקים עסק קטן", והוסיף כי "בסכום הזכייה אשלם את כל הוצאות החינוך והחוגים של נכדי, וגם את הלימודים באוניברסיטה".
ממחלקת הזכיות במפעל הפיס נמסר כי ברחבי המדינה מסתובבים שני מיליונרים שטרם הגיעו לאסוף את הפרס, בסכום כולל של 12.3 מיליון שקלים. על פי תקנון הלוטו, המועד האחרון למסירת הפרס הוא חצי שנה מיום הזכייה, אם הזוכה לא מגיע לאסוף את זכייתו, מועבר סכום הזכייה לקרן האיזון של מפעל הפיס וישמש לתשלום זכיות העתיד.